b'\n_START_ARTICLE_\nGon\xc3\xa7al Castell\xc3\xb3 i G\xc3\xb3mez-Trevijano\n_START_SECTION_\nBiografia\n_START_PARAGRAPH_\nEs llicenci\xc3\xa0 en Dret i Filosofia i Lletres per la Universitat de Val\xc3\xa8ncia durant la Rep\xc3\xbablica. En aquest per\xc3\xadode s\'afili\xc3\xa0 a les joventuts del PCE, amb la qual cosa es mostr\xc3\xa0 com un defensor del r\xc3\xa8gim existent en aquells moments. Despr\xc3\xa9s a la Guerra Civil va lluitar amb l\'Ex\xc3\xa8rcit de la Rep\xc3\xbablica com a Cap d\'Estat Major de la divisi\xc3\xb3 54 del cos d\'ex\xc3\xa8rcit "A", al front de "Levante". Acabada la guerra va passar 6 anys a la pres\xc3\xb3 Model de Val\xc3\xa8ncia, on es va dedicar a perfeccionar el seu nivell d\'estudis._NEWLINE_Posat en llibertat, el jutge l\'oblig\xc3\xa0 a residir durant el franquisme a Madrid. All\xc3\xad va exercir de procurador judicial, i va comen\xc3\xa7ar a escriure novel\xc2\xb7les aprofitant les experi\xc3\xa8ncies viscudes a la guerra i a la pres\xc3\xb3. A Madrid va comen\xc3\xa7ar a forjar el seu valencianisme i catalanisme. Va fer una gran amistat amb Joan Fuster, i amb un grup d\'amics a Madrid cre\xc3\xa0 la Colla Tirant lo Blanc. A Val\xc3\xa8ncia, per amistat amb Senent, treball\xc3\xa0 a la revista Gorg i quan va ser suprimida es va fer c\xc3\xa0rrec dels "Quaderns de Gorg" que van durar encara un any. _NEWLINE_A principis dels 70 es va fer membre de l\'Assemblea de Catalunya, moviment clandest\xc3\xad que advocava pel retorn de la democr\xc3\xa0cia i per les llibertats de Catalunya. El 1973 li van publicar la seva primera novel\xc2\xb7la, Viure a Madrid, i despr\xc3\xa9s de la fi del franquisme i l\'establiment de la monarquia parlament\xc3\xa0ria a Espanya, li\'n van publicar sis m\xc3\xa9s, a m\xc3\xa9s de tres reculls de contes. Milit\xc3\xa0 en el Partit Socialista d\'Alliberament Nacional (PSAN) durant els anys de la transici\xc3\xb3 pol\xc3\xadtica, i el 2002 ingress\xc3\xa0 a Esquerra Republicana de Catalunya. Durant els darrers anys de la seva vida va viure a Barcelona, casat amb Elisabet Orri, en els quals va participar sovint en actes catalanistes i literaris, tant a Catalunya com al Pa\xc3\xads Valenci\xc3\xa0.'